80.

EDPS by vo viacerých bodoch uvítal, keby bola Komisia pri stanovovaní ďalších krokov, ktoré sa majú podniknúť, ambicióznejšia, a usudzuje, že: — správne uplatňovanie a presadzovanie platného európskeho právneho rámca ochrany osobných údajov je nielen potrebné na základe právnych predpisov, ale tiež zásadné pre obnovenie dôvery. Platí to aj pre nástroje upravujúce medzinárodné prenosy medzi EÚ a USA vrátane platných zásad systému bezpečného prístavu, — Komisia by mala pripomenúť, že výnimky alebo obmedzenia základných práv z dôvodu národnej bezpečnosti sú oprávnené a prípustné len vtedy, ak sú nevyhnutné, primerané a v súlade s jurisprudenciou Európskeho súdu pre ľudské práva a Súdneho dvora, — EDPS úplne súhlasí s tým, že konsolidácia a zlepšenie rámca EÚ na ochranu osobných údajov si vyžaduje rýchle prijatie návrhov na reformu ochrany osobných údajov s primeraným obsahom s cieľom zabezpečiť lepšiu, účinnejšiu a dôslednejšiu ochranu osobných údajov a súkromia v rámci celého rozsahu práva EÚ. Tým by sa mala zabezpečiť aj primeraná ochrana údajov v prípade ich ďalšieho používania na účely presadzovania práva a pri konfliktoch jurisdikcií na medzinárodnej úrovni, — zásady systému bezpečného prístavu by sa mali preskúmať a posilniť tak, ako uviedla Komisia. EDPS odporúča stanoviť prísnejšie termíny, v rámci ktorých sa tieto opatrenia musia prijať, vrátane primeraných nadväzujúcich opatrení, ak sa niektoré nedostatky neodstránia, — záruky ochrany údajov, ktoré sa vzťahujú na spoluprácu EÚ a USA v oblasti presadzovania práva, treba posilniť. Na súčasných rokovaniach o „zastrešujúcej dohode“ by sa nemali legitimalizovať masívne prenosy údajov, ale mal by sa dodržiavať platný rámec ochrany údajov a výsledok jeho aktuálnej revízie. Najmä by mali byť k dispozícii účinné mechanizmy uplatňovania nárokov na nápravu, a to pre všetky dotknuté osoby bez ohľadu na ich štátnu príslušnosť. Toto by sa malo náležite vzťahovať aj na platné medzinárodné dohody, pokiaľ je to potrebné na základe príslušných prechodných ustanovení, — Komisia by mala podporiť úsilie administratívy a kongresu USA prijať všeobecný zákon o ochrane súkromia, ktorý prinesie významné záruky a primeraný dohľad, a to najmä v oblastiach, v ktorých v súčasnosti dôležitá ochrana súkromia chýba, — rokovania, ktoré sa v súčasnosti vedú s cieľom založiť Transatlantické obchodné a investičné partnerstvo, by nemali nepriaznivo ovplyvniť ochranu osobných údajov občanov. Komisia by zároveň mala zvážiť stanovenie spoločného cieľa postupného vývoja smerom k väčšej interoperabilite právnych rámcov pre ochranu súkromia a osobných údajov, ku ktorému by mohli USA prispieť, ako sa uvádza vyššie, — presadzovanie noriem v oblasti ochrany súkromia na medzinárodnej úrovni by malo zahŕňať: i) presadzovanie úplnej konzistentnosti nových medzinárodných nástrojov s európskym rámcom pre ochranu osobných údajov; ii) podporu pristúpenia tretích krajín, najmä USA, k Dohovoru o ochrane jednotlivcov pri automatizovanom spracúvaní osobných údajov; iii) podporu prijatia medzinárodného nástroja, podľa ktorého by sa pri spravodajských činnostiach museli dodržiavať normy v oblasti ochrany osobných údajov. Mohol by sa prijať na úrovni OSN na základe článku 17 Medzinárodného paktu o občianskych a politických právach, — sledovacie služby by museli vždy dodržiavať zásady právneho štátu a zásady nevyhnutnosti a primeranosti v demokratickej spoločnosti. Právne rámce na všetkých príslušných úrovniach by preto bolo potrebné objasniť a v prípade potreby doplniť. Tieto rámce by mali zahŕňať primerané a dostatočne silné mechanizmy dohľadu, — inštitúcie EÚ a všetky príslušné subjekty v členských štátoch sú ako prevádzkovatelia tiež priamo zodpovedné za zabezpečenie účinnej bezpečnosti IT. To zahŕňa hodnotenie rizík bezpečnosti údajov na príslušnej úrovni. Vyžaduje si to aj podporovanie výskumu v oblasti šifrovacích mechanizmov, zvyšovanie informovanosti prevádzkovateľov údajov a občanov o rizikách predávaných alebo používaných produktov v oblasti ochrany súkromia a používanie konkrétnych dizajnérskych metód vývojármi s cieľom zabrániť týmto rizikám, prípadne ich aspoň zmierniť. EÚ by mala viesť vzdelávacie iniciatívy o bezpečnosti údajov spracúvaných na internete.